google/wiki40b huggingface dataset:
Yuji Ide

Tidlig karriere

Ide startet sin racingkarriere i 1990 med gokart. I 1991 vant han Kantou National Cup Kart Mesterskapet. I 1992 kom han på andreplass i det regionale East Kantou Kart-mesterskapets A1-klasse, og han vant også det nasjonale Grand Prix i Japan Kart Grand Prix' SS-klasse. Det neste året kjørte han i All Japan Kart-mesterskapets Formel A-klasse før han fortsatte til All Japan Formel 3-serien.
I 1999 kom han på andreplass i All Japan GT-mesterskapets GT300-klasse. I 2002 gikk Ide til den franske Formel 3-serien og fullførte på en syvendeplass sammenlagt. Det neste året, i 2003, gikk han til Formel Nippon hvor han igjen kom på en syvendeplass sammenlagt. I 2004 kom han på tredjeplass, før han vant Super Endurance Race klasse 3-serien. Han fullførte sitt første stint i Formel Nippon på en andreplass i 2005-mesterskapet.

Formel 1

Ide var 31 år gammel og ble en av de eldste nybegynnerne i Formel 1 da han fikk sete i Super Aguri for 2006-sesongen, delvis på grunn av at Super Aguri ville at begge førerne i teamet skulle være japanere. Ide hadde kjent Aguri Suzuki lenge, ifølge en pressemelding. Den første tiden hadde han problemer grunnet dårlig engelsk.
I hans F1-debut i Bahrain var Ide langt bak teamkollega Takuma Sato, og måtte også bryte løpet. I det neste løpet i Malaysia, brøt han etter 33 runder.
I det tredje løpet som gikk i Australia gikk det dårlig for Ide: Han ble beskyldt for å blokkere Rubens Barrichello under kvalifiseringen, som medførste at Barrichello måtte starte i sekstende startposisjon. Ide fullførte løpet, men var hele tre runder bak vinneren. Hans helg i Melbourne utmerket seg også med en rekke snurringer, og teamsjefen Aguri Suzuki uttalte at Ides sete ikke var trygt om han ikke forbedret seg.
På Imola forårsaket Ide en krasj med Christijan Albers på den første runden, og nederlenderens bil rullet rundt flere ganger og havnet til slutt opp ned. Ide ble irettesatt av løpsledelsen og også advart om fremtidig oppførsel. Flere aksepterte dog at det ikke bare var hans feil, ettersom han hadde fått lite tid til testing før sesongen.
Den 4. mai 2006 kunngjorde Super Aguri, etter råd fra FIA, at Ide ville bli droppet fra Europas Grand Prix på Nürburgring, og at han ville bli erstattet av Renaults testfører Franck Montagny, mens Ide ble degradert til Montagnys sete som testfører.
Den 10. mai, 2006 ble Ide fratatt sin superlisens av FIA, noe som betydde at han ikke kunne kjøre flere løp i Formel 1-sesongen 2006. Super Aguri fortsatte å forsøke og få han tilbake til F1 helt til teamet trakk seg.
I løpet av Ides fire løp i Formel 1 fullførte han en gang – en trettendeplass i Australias Grand Prix 2006. Ide startet bakerst i tre av sine fire starter. Han startet nest sist i debuten i Bahrain, hvor den sist startende var Kimi Räikkönen, som ikke hadde fullført  kvalifiseringen.
Pretoria-avtalen

Pretoria-avtalen, eller Global and Inclusive Agreement on Transition in the Democratic Republic of Congo, var en avtale som ble signert i Pretoria i Sør-Afrika 19. desember 2002. Overgangsavtalen var et ledd i det Uganda-ledede fredsforsøket Gbadolitetraktaten. Etter at president Mobutu Sese Seko gjorde Gbadolite, hovedstaden i den kongolesiske provinsen Nord-Ubangi, til en luksuriøs by, fikk den kallenavnet jungelens Versaille.
Partene i overgangsavtalen ville ved denne fornye sin bestrebelse, i overensstemmelse med Lusakaavtalen, Kampalaplanen for tilbaketrekning, Harare-underavtalen og de relevante resolusjoner i Sikkerhetsrådet for opphør av fiendtlige handlinger og forsøket på å finne en minnelig og fredelig løsning på krisen landet stod ovenfor.
Hovedmålet for avtalen var gjenforening og gjennoppbygging av landet, gjenetablering av fred og restaurering av territorial integritet og statens autoritet i hele landet.
Sør-Tyskland

Sør-Tyskland  (Süddeutschland på tysk) er betegnelsen på de sørlige delene av Forbundsrepublikken Tyskland, vanligvis regnet som forbundslandene Bayern og Baden-Württemberg samt den sørligste delen av Hessen. I tillegg regnes ofte områdene sør for Frankfurt am Main, Pfalz og Saarland også som en del av Sør-Tyskland. Saarland, Rheinland-Pfalz, Baden-Württemberg og det sørlige Hessen utgjør Sørvest-Tyskland. München, Stuttgart og Nürnberg er viktige sørtyske handels- og industribyer.
Oppfatningen av hva som regnes som Sør-Tyskland har endret seg over tid. Etter en oppfatning fra midte av 1800-tallet, det vil si før Tysklands samling, omfattet Sør-Tyskland Luxembourg, den prøyssiske Rhinprovinsen, fyrstedømmet Birkenfeld (tilhørte storhertugdømmet Oldenburg), fristaden Frankfurt, hertugdømmet Nassau, Hessen-Homburg og storhertugdømmet Hessen, storhertugdømmet Baden, Hohenzollern, kongeriket Bayern, Liechtenstein og de tyske delene av Østerrike.
Sør-Tyskland skiller seg fra resten av Tyskland når det gjelder kultur. Språklig kan Sør-Tyskland avgrenses til områdene der det snakkes høytysk. Tysk skriftspråk bygger på de høtyske dialektene som tales i Mellom-Tyskland og Sør-Tyskland. Mens Nord-Tyskland for det meste er protestantisk, er Sør-Tyskland hovedsakelig katolsk. Sør-Tyskland har barokkirker fra 1600-tallet og tidlig 1700-tall. Mens man i Nordtyskland historisk benyttet thaler og groschen, var det gulden og kreuzer som gjaldt i Sør-Tyskland.
Tysklands største fullformatavis, Süddeutsche Zeitung, har sitt primære distribusjonsområde i Sør-Tyskland.
Nicolás Alejandro Tagliafico

Landslaget

Han ble tatt ut i Argentinas tropp til VM i fotball 2018 i Russland.
Chiasognathus (Ramireziella) jousselinii

Utseende

En middelsstor (27-38 millimeter), nokså bred, langbeint hjortebille. Kroppen er kort og bred, med mørk metallglans. Pronotum har en pigg ved bakhjørnet og er kledt med lyse, ull-aktige hår på sidene. Beina er slanke, leggene (tibiae) på frambeina med spisse torner. Kjevene hos hannen er lange og tynne, rette med en knekk i spissen, på innersiden med små men skarpe tenner. Hannene har fire klart adskilte, runde fasettøyne, ett par som sitter på oversiden av kjevene og ett på undersiden. Pronotum er bredere enn langt, omtrent klokkeformet, med spisst uttrukne bakhjørner. Dekkvingene er nokså korte og brede, uten punktrekker. Beina er nokså lange, spesielt frambeina.
Hunnene mangler hannenes sterkt forstørrede kjever, selv om kjevene også hos hunnene er temmelig kraftige. Kroppsformen er nokså bred, oval.

Levevis

Disse billene lever i den såkalte valdivianske regnskogen langs vestsiden av Andesfjellene. De voksne billene beveger seg mye omkring oppe i høye trær, der hannene kjemper om hunnene ved hjelp av de lange kjevene. Artene flyr gjerne i solskinn. Hannenes kjever hindrer dem trolig i å spise, mest trolig tar heller ikke hunnene til seg næring som voksne.

Utbredelse

Arten er bare kjent fra Chile.
Horagini

Utseende

Middelsstore, brune stjertvinger, oversiden gjerne med en blålig metallisk glans. Vingene har gjerne to eller tre tynne stjerter på bakkanten av bakvingen.

Utbredelse

Gruppen er utbredt i Sørøst-Asia.
Rogaland historie- og ættesogelag

Rogaland historie- og ættesogelag er en forening som hovedformål å gjøre kjent de forskjellige sider ved Rogalands historie. Laget driver seminar- og opplysningsarbeid, gir ut årboka Ætt og heim, medlemsbladet Sydvesten, kildeavskrifter og bøker om lokal- og slektshistoriske emner.
Laget har kontor sammen med Statsarkivet i Stavanger. 36 lokale historielag er tilknyttet Rogaland historie- og ættesogelag, som er tilsluttet Landslaget for lokalhistorie.
Fylkesvei 4096

Fylkesvei 4096 går mellom Eikvåg og Grønnslettvika i Farsund kommune. Veien er 904 meter lang.
Frem til 2019 hadde veien betegnelsen Fylkesvei 665.
Del Carmen (Surigao del Norte)

Del Carmen (Filipino: Bayan ng Del Carmen) er en kommune på Filippinene. Kommunen ligger på øya Siargao, og tillhører provinsen Surigao del Norte. Folkemengden var 17 136 innbyggere ifølge en folketelling i 2010 .
Kortbaneflyplassen Sayak lufthavn som har flyforbindelse med Cebu og Manila ligger i kommunen.
Francisca

Etymologi

Francisca er dannet som en feminin form av latinske Franciscus, «franskmann».
Fracisca er en brasiliansk variant av navnet. Francis og Françoise er franske former av navnet, og Frances er en engelsk form av navnet.
Philistina javanus

Utseende

En middelsstor (ca. 16 millimeter), langbeint, mørkt rødbrun gullbasse, pronotum med grønnlig glans, kroppen er kledt med avlange, hvite skjell. Hannens panne er firkantet forlenget, uten horn. Dekkvingene har et par noe vage, opphøyde lengderibber.

Utbredelse

Arten lever på Java.
Consommé

Consommé er en klar, tyntflytende suppe av konsentrert kjøttkraft, laget på fond eller buljong tradisjonelt kokt på kjøttben fra storfe.
En consommé lages ved å tilføre kjøttdeig, sammen med mirepoix, tomater og eggehvite, til en kraft. Dette skal så putre over lengre tid, slik at fett og sedimenter fester seg til proteinene i eggehvitene og lager en «flåte» på overflaten. Denne silingsprosess gjør at suppen blir klar.
Olav Gurvin

Familie

Han var sønn av Elling Olson Gurvin (1851–1938) og Kristina Olsdatter Flugem (–1898). Faren var lærer og klokker som drev bygdas telefonsentral, mens mora var sønn av lensmannen, og døde da Olav var kuns liten gutt. Olav giftet seg i 1947 med Dagny Siqveland (1902–86) som omkring 1950 drev en del som skuespiller, og ble således svoger til botanisten Egil Baardseth som var gift med Olaug Siqveland.

Utdanning og karriere

Etter å ha studert gårdbruk og lærerfaget i Volda frem til 1916, tok han examen artium i 1919. Så var han lærer i Mesna og på Stord på 1920-tallet da han også gjennomførte musikkstudier i Heidelberg og i Berlin. Tilbake i Norge og Universitetet i Oslo, ble han i 1928 den første som avla  filologisk embetseksamen i musikkfaget, med en  avhandling om norsk programmatisk musikk, bedømt av Fartein Valen (1887–1952) og Ole Mørk Sandvik (1875–1976). Den ble fulgt opp i 1938 med en doktorgrad om «Frå tonalitet til atonalitet». Fra 1937 foreleste han samme sted, fra 1947 som dosent og fra 1957 som landets første professor i musikkvitenskap, fra 1958 styrer ved det nyetablerte Institutt for musikkvitenskap (IMV). Han pensjonerte seg i 1964.
Gurvin var også lærer i Oslo-skolene fra 1931 til 1945, samt dirigent for Gurvins kor i samme periode. Han opprettet Norsk folkemusikkinstitutt i 1951, som ble nedlagt og i 1971 delvis videreført i Norsk Folkeminnesamling.

Skriverier

Han redigerte Norsk musikkliv fra 1930 til 1951, og var anmelder i VG fra 1945 til 1958.  Med Øyvind Anker ga han ut Rikard Nordraaks samlede i 1942 og det som ble vårt aller første musikkleksikon på norsk i 1949.  I 1962 utkom en biografi om Fartein Valen som hadde vært død i ti år. Han stod i 1968 for første utgave av Studia Musicologica Norvegica, et musikkblad som kommer en gang i året.

Premier

Han fikk i 1959 en medalje av den britiske pianisten Harriet Cohen (1895–1967). Det var presseråd Rolf Jerving (1922–82) som mottok på Gurvins vegne. I 1968 fikk han en ridder av St. Olavs Orden. Han hadde da rukket å bli syttifem år.
Bodø Klatreklubb

Bodø Klatreklubb (stiftet i 1989) er en klatreklubb med 458 medlemmer (2015). Klatreklubben har som formål å fremme klatring i Bodø og omegn. I praksis har klatreklubbens medlemmer beskjeftiget seg med sportsklatring, buldring, fjellklatring, isklatring og alpinklatring. Klubben er blant de 10 største i Norge, og klubbens medlemmer har publisert flere bøker, deriblant klatreføreren «Polarsirkelklatring» (Råheim og Stenkjær, 2005) og jubileumsboken «Bratt Glede».
Våren 2011 bygget klubbens medlemmer et større buldreanlegg på Alstad, 5 kilometer fra Bodø sentrum.
Pyinmana

Pyinmana er en by som ligger sentralt i Burma (Myanmar), med omtrent 97 400 innbyggere (2005 est.). Den nybygde byen Nay Pyi Taw 3 km vest for Pyinmana er Burmas administrative hovedstad etter en beslutning av landets styrende militærjunta i november 2005.

Flyttingen av hovedstad

Militærjuntaen som styrer Burma, flyttet landets hovedstad fra Yangon til Pyinmana den 7. november 2005. Grunnene som ligger bak flyttingen, er svært uklare, men den offisielle begrunnelsen er at byen ligger mer sentraltog har en geografisk plassering som er mer tjenlig for landets behov. Det har vært antydet at flyttingen er grunnet ordrer fra general Than Shwes personlige astrolog.
Seamus Heaney

Bakgrunn

Heaney ble født på en liten bondegård i Mossbawn, i nærheten av Castledawson og Toomebridge i grevskapet County Derry i Nord-Irland. Han var det eldste barn av ni i en katolsk familie. Han vokste opp på bondegården, der bøker var fåtallige og poesien var muntlig. De første skoleårene var på en skole i nærheten som både protestanter og katolikker, men han fikk etter den et stipend for barn fra fattigere familier of kunne studere ved St Columb's College i Derry. Ved sin tid der kom han i kontakt med personer som John Hume, Seamus Deane og Brian Friel.
Deretter studerte han ved Queen's University i Belfast, der han senere selv underviste.

Karriere

I 1960-årene var han med i en krets lovende diktere, med navn som Michael Longley og Derek Mahon, ved universitetet i Belfast. I begynnelsen av 1960-årene begynte Belfast Telegraph og Irish Times å publisere hans dikt. I 1965 utkom en tynn samling kalt Eleven Poems og i 1966 hans første større samling, Death of a Naturalist. Den fikk mange positive anmeldelser, og New Review kalte stilen «Heaneyesque» (heaneysk). Dessuten giftet han seg i 1965 med Marie Devlin.
Da urolige tider brøt ut i Nord-Irland forsøkte Heaney å la være å ta stilling, og ble beskyldt for å stå utenfor og se på. En del av hans dikt har poetiske undertoner, som Requiem for the Croppies, men han selv anså at dikterens rolle ikke var å påvirke, ettersom poeten «selv vet at han er inkapabel til egen heroisk dåd». For å slippe unna spenningene tok han i 1982 imot en lærerpost ved Harvard University, noe som gjorde hans berømmelse internasjonal. Han kom til å undervise i 14 år på Harvard og fem år ved Oxford University.
Heaney mottok Nobelprisen i litteratur i 1995, og ble slik Irlands første nobelprisvinnende dikter siden W.B. Yeats.
I 1998 utkom hans oversettelse av Beowulf som ble en bestselger, og hans dikt solgte i hans livstid i større antall enn noen annen levende dikter i Storbritannia. Hans bibliografi omfatter 13 diktsamlinger og flere essaysamlinger og antologier. I 2006 vant han også TS Eliot Prize for diktsamlingen District and Circle.
Han døde etter kort tids sykdom den 30. august 2013.
Burlesque (film)

Handling

Ali (Christina Aguilera) jobber på en bar, men er lei av at sjefen aldri betaler henne og bestemmer seg for å slutte i jobben. Hun bestemmer seg for å flytte til Los Angeles og realisere drømmen om å bli artist. Hun kommer over nattklubben Burlesque, som blir drevet av Tess (Cher). Ali møter der bartenderen Jack (Cam Gigandet), som hun flytter midlertidig inn hos i mangel av alternativer.
Ali begynner også å jobbe som kelner på nattklubben, men vil aller helst opp på scenen, hvor den egoistiske sexbomben Nikki (Kristen Bell) er den største stjernen. Men Burlesque står i fare for å gå konkurs, og businessmannen Marcus (Eric Dane) står klar i bakgrunnen for å kjøpe stedet og gjøre det mer moderne, mot Tess' vilje. Dessuten blusser følelser opp mellom Ali og Jack - til tross for at Jack allerede er forlovet med en annen kvinne.
EM for brassband 1995

EM for brassband 1995, det 18. europamesterskapet for brassband ble arrangert 29. april 1995 i Luxembourg.

Musikk

Pliktnummer i konkurransen var Red Earth av Roland Wiltgen. I sin selvvalgte avdeling fremførte Black Dyke Mills Band Variations on an Enigma  av Philip Sparke. Regjerende mester, Williams Fairey Band, spilte Cambridge Variations av Philip Sparke.
Ischnophygas

Utseende

En nokså liten, spinkel, brun trebukk. Arten er forholdsvis lite sklerotisert (tynnhudet), oversiden fint og tett hårete. Pronotum er tønneformet uten tenner på sidene.

Utbredelse

Arten er utbredt i Mexico.
Synkronsvømming under Sentralamerikanske og karibiske leker 1982

Synkronsvømming under Sentralamerikanske og karibiske leker 1982. Synkronsvømming var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var andre gangen som synkronsvømming var med i de sentralamerikanske og karibiske leker. Det var tre øvelser, solo, duett og lag, kun for kvinner. Mexico ble beste nasjon med to gullmedaljer foran Cuba med en.
Amblypodiini

Utseende

Middelsstore stjertvinger med ofte ganske lange stjerter på bakvingene. Oversiden er blå- eller grønnskimrende, undersiden brunspraglete.

Utbredelse

Gruppen er utbredt i Afrika og Sørøst-Asia.
Niels Hertzberg (idrettsmann)

Idrettskarriere

N. C. E. Hertzberg var spiller og leder i norsk fotballs barndom. Han spilte for Akademisk Fodboldklub, gikk senere inn i Lyn og var visepresident i Norges Fotballforbund i 1911 og 1912. I mars 1909 ble han valgt til formann i Oslo Fotballkrets, men trakk seg allerede i juni etter en disputt om serieavviklingen. Hertzberg var pådriver for å innføre bandysporten til Norge, og i 1911 ble han utnevnt som leder av fotballforbundets nyopprettede komité som skulle administrere idretten. Komiteen organiserte norsk bandy fra 1911 til Norges Bandyforbund ble etablert i 1920. Som bandyspiller representerte han Kristiania Hockeyklub og Ready. Han ble norgesmester for Ready i 1919, 1920 og 1925. Han dømte NM-finalene i 1916 og 1928.

Militær karriere

Hertzberg tok eksamen artium i 1901, krigsskolens øverste avdeling i 1904 og militær høiskoleeksamen i 1906. Han ble premierløitnant i 1904 og kaptein i 1918. Han tjenestegjorde fra 1911 i andre hjulrytterkompani og ble kompanisjef i 1919. Han virket dessuten som gymnastikklærer ved Frogner skole i Oslo fra 1907.
Ved krigsutbruddet i 1940 var Hertzberg major i Opland dragonregiment. Han ble mobilisert og fungerte som stabssjef i oberst Thor Dahls styrker inntil kapitulasjonen 29. april. Etter krigen var han tilknyttet forsvarets krigshistoriske avdeling. Hertzberg skrev to bind av verket Krigen i Norge 1940.
Notting Hill (film)

Handling

William Thacker eier en bokhandel i Notting Hill. Han har ikke kommet seg over skilsmissen fra sin tidligere kone, og bor for tiden sammen med Spike, en eksentrisk waliser.
En dag kommer den amerikanske filmstjernen Anna Scott innom bokhandelen. Kort tid etter besøket støter de på hverandre på gaten og William søler juice over Anna. Han tilbyr henne å skifte i leiligheten hans, og det blir starten på et komplisert forhold. Først kommer Annas amerikanske kjæreste i veien, og etter at Spike har vært litt løsmunnet på den lokale puben blir paret omringet av reportere etter deres første natt sammen. Anna forlater William i sinne, og Willam bestemmer seg for å komme seg videre. I løpet av det neste året gjør vennene hans tapre forsøk på å koble han sammen med andre kvinner.
Etter et år kommer Anna tilbake til London, og prøver å vekke forholdet til live. Men William avviser henne, for så å innse at Anna er sjelevennen hans. Etter en jakt på Anna gjennom London, finner han henne på hennes siste pressekonferanse før hun drar tilbake til USA og lykkes med å be om en sjanse til.
Solikamsk

Solikamsk (russisk: Солика́мск) er en by i Perm kraj i Russland. Den ligger rundt 190 km nord for Perm og 25 km nord for nabobyen Berezniki. Solikamsk er den tredje største byen i Perm kraj, med innbyggertall: 102 531 (folketelling 2002), 110 098 (folketelling 1989).
Den ble grunnlagt i 1430. Bynavnet er avledet av de russiske ordene sol (соль) – salt, og Kama (Кама) – elva som renner gjennom byen.
Byen er kjent for sin saltproduksjon, spesielt natriumklorid, som brukes som gjødsel. Over 11 000 mennesker arbeider innen utvinning av salt, 3 000 i underjordiske gruver og 7 000 over bakken. Byen har et eget museum som er dedikert til å forklare og belyse alle stadier i saltutvinning og raffinering, og næringens historie i byen.
I Sovjet-tiden lå det en gulag-arbeidsleir ved byen. Den er nå stengt, men brukes som et museum.
Representantenes hus (Fiji)

Representantenes hus var underhuset til Fijis parlament og det med mest makt fra 1970 til 2006. Det var 71 seter i Representantenes hus, og disse ble valgt for en femårsperiode. Representantenes hus i Fiji ble suspendert etter Kuppet i Fiji i 2006. I Fijis nye grunnlov fra 2013 ble Representantenes hus oppløst og erstattet med ett enkelt parlament.
Kamferdråper

Kamferdråper er et eldre legemiddel som inneholder kamfer.

Anvendelsesområde

Kamferdråper ble foreskrevet til bruk som styrkedråper for mennesker med angstlidelser eller generelt svak helse, men også som botemiddel for forkjølelse. Hanna Winsnes beskriver det sistnevnte anvendelsesområdet i en av sine noveller:
Omsider fik jeg øie på to gamle damer, er sidde på en bænk i dyb samtale. Den ene havde taget sin hat af, og holdt den i hånden, hun havde ingen kappe på, men kort afklippet gråt hår. Det originale ved hende drog mig til dem, jeg valgte min spadsertour bagenfor dem, og hørte følgende samtale:
'Jo! tag du, som jeg siger, 50 kamferdråber i aften; drik dig så en kop varmt øl med sukker og peber i ovenpå, og pak dig godt til, når du lægger dig, så skal du see, at u kommer i en god sved og så gåer forkjølelsen over.'
I visen Rytteren hed Reinald av Hans Hartvig Seedorf Pedersen lyder en av linjene:
Kamferdråber, kvalme og tårefald og tandværksvrøvl,
ak tidsnok lærer piger at tælle op til ni!

Kan man hindre dem deri?
Støvler

Støvler er fottøy som har et «skaft» som rekker et stykke opp på bena. De brukes av begge kjønn i spesielle værforhold eller til visse typer arbeid, eller når man ferdes i visse typer terreng. 
Støvler kan også være en del av uniformer, for eksempel i militær sammenheng. Skaftestøvler var en typisk og lett kjennelig del av uniformen til både tyske og russiske soldater under andre verdenskrig, mens britiske og amerikanske soldater bar snørestøvler. Før i tiden var støvler også pynteantrekk og fortsatt bruker kvinner i utstrakt grad støvler til pynteantrekk og andre anledninger. 
Damestøvler fins i en mengde forskjellige farger og utforminger. De kan ha høye eller lave hæler og forskjellig høyde på skaftet. Det fins typer som til og med rekker over knærne.
Iblant har også noen typer støvler vært moteplagg for menn. Såkalte cowboystøvler er et moteplagg som brukes av begge kjønn.
Mens skistøvler før var det samme som beksømstøvler, er det nå utviklet nesten like mange varianter som det finnes vinteridrettsgrener.
Karol Dobiaš

Landslaget

Han deltok i flere internasjonale turneringer for Tsjekkoslovakia. Han ble europamester i fotball i 1976.
Utvekslingsstudent

Utvekslingsstudent er en som immatrikulert ved et universitet eller høyskole som tar deler av studiene i utlandet. Som regel er utvekslingen organisert av læreinstitusjonen, men i enkelte tilfeller kan studenten organisere utveksling på egen hånd.

Kostnader og økonomisk støtte

En del utenlandske universiteter, spesielt i USA og Australia, krever skolepenger av utenlandske studenter. En utvekslingsavtale med ditt norske studiested kan imidlertid gjøre at du blir fritatt for å betale skolepenger. Lånekassen støtter utvekslingsopphold så lenge utdanningen godkjennes av læreinstitusjonen i Norge. Dersom det må betales skolepenger gis også støtte til dette av Lånekassen i form av lån og stipend.

Oppfølging og støtte

Association of Norwegian Students Abroad ofte forkortet ANSA er en organisasjon for norske studenter i utlandet. Organisasjoner har over 9 000 medlemmer og over 600 tillitsvalgte i over 90 land. Ansa rådgir studenter og har også sosiale arrangementer for norske studenter i utlandet.
Tlapacoya

Tlapacoya er et viktig arkeologisk sted i Mexico. Det befinner seg ved foten av Tlapacoyavulkanen, sørøst for Mexico by, ved den tidligere bredda av den forsvunnede Chalcosjøen. Tlapacoya var et viktig område for Tlatilcokulturen.
Tlapacoya er særlig kjent for figurinene sine. Disse avanserte keramikkfigurinene ble lagd hovedsakelig mellom 1500 og 300 f.Kr. og er representative for den førklassiske perioden.
Tlapacoya var også produksjonssentrum, for de såkalte «dragepottene». Disse flatbunnede, sylindriske bollene har hvite eller lyse overflater dekka av abstrakte tegninger i olmekisk stil, vanligvis av jaguarer.